Diari Oficial de la Generalitat Valenciana


Sumari del DOGV 2499, del 03-05-1995 (1995/834541)

DECRET 72/1995, de 2 de maig, del Govern Valencià, pel qual s'accepta la integració provisional dels serveis de prevenció i extinció d'incendis i salvament del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant en la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/05/02/72/dof/vci/html**

### Dades del document

Número de DOGV
:   2499

Data del DOGV
:   03-05-1995

Secció del DOGV
:   DISPOSICIONS GENERALS

Número del document
:   1995/834541


Data del document
:   02-05-1995

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 72/1995, de 2 de maig, del Govern Valencià, pel qual s'accepta la integració provisional dels serveis de prevenció i extinció d'incendis i salvament del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant en la Generalitat Valenciana.   
I  
La Llei 2/1995, de 6 de febrer, d'organització del Servei d'Emergències de la Generalitat Valenciana, persegueix l'ordenació i la coordinació dels serveis de salvament, prevenció i extinció d'incendis, tant públics com privats, que actuen a la Comunitat Valenciana, mitjançant el comandament unificat dins d'una concepció integral del Servei d'Emergències que coordine la prevenció urbana i industrial amb la rural i forestal, fomentant la unificació d'extinció d'incendis i salvaments que hi ha en l'actualitat, per tal de donar un màxim rendiment d'uns mitjans molt costosos econòmicament, establir una adequada distribució territorial i evitar organismes bifronts.  
II  
En aquest sentit la Llei arbitra un procediment de caràcter voluntari que permet la integració en la Generalitat Valenciana de tots els serveis d'extinció d'incendis i salvaments que actualment hi ha a la Comunitat Valenciana. En primer lloc, dels consorcis provincials de Castelló i de València, dels consorcis comarcals de la província d'Alacant i de l'Organisme Autònom per a la Prevenció i Extinció d'Incendis de la Província d'Alacant que agrupa a aquests últims i, en segon lloc, dels mitjans personals i materials d'extinció d'incendis municipals, una vegada haja finalitzat el desplegament operatiu i garantida, pel Servei d'Emergències de la Generalitat Valenciana, la prestació del servei d'extinció d'incendis i salvaments a tot el territori de la Comunitat Valenciana.  
III  
Així, l'article 6 de l'esmentada Llei estableix que les diputacions i els consorcis provincials o comarcals per a la prevenció i extinció d'incendis podran acordar amb la Generalitat Valenciana la integració dels seus serveis i recursos, d'acord amb el procediment establert en la disposició transitòria primera. Procediment reglat que implica la transferència de mitjans personals i materials la negociació dels quals serà llarga, atès la seua complexitat.  
Per tant, perquè puguen acomplir-se en tots els seus termes la transferència de mitjans personals i materials i que els consorcis puguen rebre les aportacions de la Generalitat Valenciana, per a despeses de funcionament d'aquests, durant el període transitori que comporta tota la negociació, en la disposició transitòria primera, punt 13, de la Llei de la Generalitat Valenciana 2/1995, de 6 de febrer, es regula un procediment transitori, per tal d'agilitar el procés d'integració, mitjançant el qual els consorcis i l'organisme autònom s'integren provisionalment i funcional en la Generalitat Valenciana, sense que tot això implique pèrdua o minvament de la seua capacitat i personalitat jurídica, per la qual cosa es continuen regint pels seus estatuts i normes de funcionament, i el personal depèn orgànicament pel que fa a les seues relacions administratives i laborals de les esmentades entitats.  
L'objectiu fonamental d'aquesta integració provisional facilita, per una banda, que la Generalitat Valenciana continue finançant els serveis de prevenció, extinció d'incendis i salvaments dels consorcis provincials de Castelló i València i dels consorcis comarcals de la província d'Alacant i, per una altra, que siga més efectiva la col·laboració amb el comandament unificat de la Generalitat Valenciana, pel que fa a la posada a disposició dels seus mitjans i recursos materials i personals disponibles, d'acord amb allò establert en la Llei de la Generalitat Valenciana 2/1995, de 6 de febrer.  
IV  
Les assemblees generals del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant ja han acordat sol·licitar la integració provisional dels seus serveis de prevenció i extinció d'incendis i salvament en la Generalitat Valenciana, de conformitat amb allò establert en la disposició transitòria primera, punt 13, de la Llei de la Generalitat Valenciana 2/1995, de 6 de febrer, la qual cosa completa la sol·licitud d'integració provisional de tots el consorcis provincial i comarcals de la Comunitat Valenciana.  
V  
D'acord amb allò disposat en l'esmentada disposició transitòria primera, de la mateixa manera que s'ha fet amb la acceptació de l'integració provisional del Consorci Provincial de Castelló i dels consorcis comarcals de la Marina Alta, la Marina Baixa, el Vinalopó i el Vega Baixa és necessària l'acceptació pel Govern Valencià de la sol·licitud d'integració provisional Consorci Provincial de València i dels consorcis comarcals del Baix Vinalopó i dels municipis de la muntanya d'Alacant perquè siga plenament efectiva, la qual és aprovada mitjançant aquest Decret, en el qual es fixen les condicions en què la Generalitat Valenciana coadjuva amb els serveis de prevenció, extinció d'incendis i salvament dels esmentats consorcis pel que fa al seu finançament, durant el període transitori en què tindrà lloc la negociació de les transferències per a la integració definitiva dels seus mitjans personals i materials.  
Per tant, a proposta del conseller d'Administració Pública, i després de la deliberació prèvia del Govern Valencià, en la reunió del dia 2 de maig de 1995,  
DECRETE:  
Article primer. Integració provisional  
Acceptar la sol·licitud d'integració provisional en la Generalitat Valenciana, dels serveis de prevenció, extinció d'incendis i salvament del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant, per tal d'agilitar el procés d'integració definitiva, la qual tindrà lloc mitjançant la transferència dels seus mitjans personals i materials al Servei d'Emergències de la Generalitat Valenciana.  
Article segon. Naturalesa de la integració provisional  
Des de la data d'entrada en vigor d'aquest decret, el Consorci Provincial de València i dels consorcis comarcals del Baix Vinalopó i dels municipis de la muntanya d'Alacant, per als serveis de prevenció, extinció d'incendis i salvament dependran a efectes funcionals de la Generalitat Valenciana, sense que això, supose el minvament en el manteniment de la seua personalitat jurídica i plena capacitat, per la qual cosa pel que fa a la seua organització, es continuen regint pel seus estatuts i el personal al seu servei depèn a efectes administratius i laborals d'aquests organismes.  
Article tercer. Funcionalitat de la integració  
La integració provisional dels serveis de prevenció, extinció d'incendis i salvament del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant en la Generalitat Valenciana, suposa la posada a disposició del comandament unificat de la Generalitat Valenciana dels mitjans personals i materials que tenen al seu servei aquests organismes.  
Article quart. Finançament dels consorcis durant la integració provisional  
D'acord amb allò disposat en el punt 13 de la disposició transitòria primera, de la Llei 2/1995, de 6 de febrer, d'Organització del Servei d'Emergències de la Generalitat Valenciana, la Generalitat Valenciana finançarà durant l'any 1995, amb efecte des de l'1 de gener, i fins que es produesca la integració definitiva, el 30 per cent de les despeses corrents i de funcionament del Consorci Provincial de València, a través del organisme autònom d'Alacant, i dels consorcis comarcals del Baix Vinalopó i dels municipis de la muntanya d'Alacant, que figuren en els seus pressupostos per a 1995 definitivament aprovats, amb el límits dels crèdits consignats per a aquesta finalitat en la Llei 13/1994, de 31 de desembre, de Pressupostos de la Generalitat Valenciana per a l'exercici de 1995.  
Article cinqué. Representants de la Generalitat Valenciana en la Comissió negociadora de la integració definitiva  
1. D'acord amb allò establert en el punt 3 de la disposició transitòria primera de la Llei 2/1995, de 6 de febrer, els membres que representaran a la Generalitat Valenciana, en la Comissió negociadora que es constituesca per a la integració definitiva en el Servei d'Emergències de la Generalitat Valenciana dels esmentats consorcis, seran els titulars de les següents direccions generals:  
- Direcció General de Pressupostos, de la Conselleria d'Economia i Hisenda.  
- Direccions generals de la Funció Pública i d'Interior, de la Conselleria d'Administració Pública.  
- Direcció General de Recursos Forestals, de la Conselleria de Medi Ambient.  
2. Els titulars de les direccions generals podran estar assistits per les persones que consideren oportunes les seues respectives conselleries.  
3. En funció dels temes que s'han de tractar, es podran constituir subcomissions per a preparar les propostes d'acords a proposar a les comissions negociadores de les transferències.  
DISPOSICIó ADDICIONAL  
Les conselleries d'Administració Pública i d'Economia i Hisenda de la Generalitat Valenciana, coordinaran els criteris i les actuacions, amb anterioritat a l'aprovació dels pressupostos, modificacions pressupostàries i plans d'oferta d'ocupació que proposen els òrgans de govern del Consorci Provincial de València i dels consorcis comarcals del Baix Vinalopó i dels municipis de la muntanya d'Alacant, durant el període transitori de la integració provisional d'aquests organismes en la Generalitat Valenciana.  
DISPOSICIó TRANSITòRIA  
Mentre s'aproven definitivament els pressupostos per a 1995, el Consorci Provincial de València i dels consorcis comarcals del Baix Vinalopó i dels municipis de la muntanya d'Alacant, el finançament de la Generalitat Valenciana, al qual es fa referència en l'article 4, s'efectuarà mitjançant els oportuns lliuraments a compte i es prendran com a base de càlcul les quantitats transferides en 1994.  
DISPOSICIONS FINALS  
Primera  
Es faculta el conseller d'Administració Pública perquè dicte quantes disposicions siguen necessàries en el desenvolupament d'aquest decret.  
Segona  
Aquest decret entrarà en vigor el mateix dia de la seua publicació en el Diari Oficial de la Generalitat Valenciana.  
València, 2 de maig de 1995  
El president de la Generalitat Valenciana,  
JOAN LERMA I BLASCO  
El conseller d'Administració Pública,  
LUIS BERENGUER FUSTER


Còpia Permalink ELI